หนุ่มหัวร้อนโผล่มอบตัว เซ่นคลิปคว้าหมวกกันน็อกฟาดหัวลุงขับแท็กซี่
รองโฆษก ตร.เผย หนุ่มหัวร้อนคว้าหมวกกันน็อกฟาดลุงคนขับแท็กซี่บาดเจ็บ ถูกกดดันหนักจนทนไม่ไหว เดินคอตกเข้ามอบตัวกับตำรวจ สน.เพชรเกษม แล้ว เตรียมแจ้ง 2 ข้อหาเมื่อวันที่ 28 พ.ค.2563 ผู้สื่อข่าวรายงานว่า พ.ต.อ.กฤษณะ พัฒนเจริญ รองโฆษก ตร.เปิดเผยถึงตามที่สื่อสังคมออนไลน์ และสื่อต่างๆ นำเสนอข่าว กรณี หนุ่มมอไซค์ขับปาดหน้ารถแท็กซี่ แล้วโดนชนท้าย ไม่พอใจ คว้าหมวกกันน็อกฟาด เหตุเกิดบริเวณถนนราชพฤกษ์ แยกบางพฤกษ์ (กัลปพฤกษ์-บางบอน1) แขวงบางแค เขตบางแค กทม. ในเขตพื้นที่ สน.เพชรเกษม ว่า ได้รับรายงานจาก สน.เพชรเกษม ว่า เมื่อวันที่ 27 พ.ค.63 เวลาประมาณ 14.30 น. ได้มีชาย อายุ 75 ปี ประกอบอาชีพขับรถแท็กซี่ เดินทางเข้ามาแจ้งความร้องทุกข์ต่อพนักงานสอบสวน สน.เพชรเกษม ว่า ขณะที่ตนกำลังขับรถแท็กซี่ มายังบริเวณที่เกิดเหตุ ได้ขับรถเฉี่ยวชนกับจักรยานยนต์คู่กรณี และจักรยานยนต์คันดังกล่าวได้เสียหลักไปชนกับรถกระบะอีกคันหนึ่งได้รับความเสียหาย จากนั้นได้ขับออกมาจากบริเวณดังกล่าว และถูกผู้ขับขี่รถจักรยานยนต์ ทำร้ายร่างกาย โดยใช้หมวกกันน็อกฟาดจากนั้นผู้ขับขี่รถจักรยานยนต์ได้หลบหนีไปทั้งนี้ พนักงานสอบสวน สน.เพชรเกษม ได้ส่งตัวผู้ได้รับบาดเจ็บไปรักษาที่โรงพยาบาลแล้วต่อมาในวันเดียวกัน เวลาประมาณ 16.00 น. ได้มีชายอายุ 32 ปี เดินทางเข้ามาแสดงตนต่อ พนักงานสอบสวน ว่าตนเป็นผู้ขับขี่รถจักรยานยนต์คันดังกล่าวจริง โดยเจ้าหน้าที่ตำรวจได้สอบปากคำผู้เกี่ยวข้องทั้งหมด และไปตรวจสถานที่เกิดเหตุเพื่อหาสาเหตุ และรวบรวมพยานหลักฐาน เพื่อดำเนินคดีกับผู้กระทำความผิดตามกฎหมายต่อไปรองโฆษก ตร. กล่าวต่ออีกว่า คดีนี้แบ่งออกเป็น 2 ส่วน คือ คดีทำร้ายร่างกาย และคดีทางจราจร ซึ่งในส่วนของคดีทำร้ายร่างกายนั้น ในเบื้องต้นพนักงานสอบสวนจะทำการแจ้งข้อหาผู้กระทำความผิดในความผิดฐาน ทำร้ายร่างกายผู้อื่นเป็นเหตุให้เกิดอันตรายแก่กายหรือจิตใจ และในส่วนของคดีทางจารจร ทางเจ้าหน้าที่ตำรวจอยู่ระหว่างการรวบรวมพยานหลักฐานที่เกี่ยวข้อง อาทิ กล้องวงจรปิดและพยานบุคคล เป็นต้น เพื่อพิสูจน์ข้อเท็จจริงทางคดี และดำเนินการตามขั้นตอนของกฎหมายต่อไปทั้งนี้ ขอฝากเตือนไปยังผู้ใช้รถใช้ถนน อย่าใช้อารมณ์ในการแก้ปัญหา เมื่อเกิดเหตุควรจะแจ้งเจ้าหน้าที่ตำรวจ อย่าใช้กำลังตัดสิน เพราะไม่ว่าการกระทำใดการกระทำหนึ่งอาจส่งผลเสียแก่ตนหรือผู้อื่นได้ โดยนำหลักฐานด้วยการถ่ายภาพทะเบียนรถ ตำหนิรูปพรรณ สี ยี่ห้อ รุ่น หรือหลักฐานอื่นๆ มาแจ้งที่สถานีตำรวจพื้นที่รับผิดชอบ หรือแจ้งสายด่วน 191 ได้ ตลอด 24 ชม.
รองโฆษก ตร.เผย หนุ่มหัวร้อนคว้าหมวกกันน็อกฟาดลุงคนขับแท็กซี่บาดเจ็บ ถูกกดดันหนักจนทนไม่ไหว เดินคอตกเข้ามอบตัวกับตำรวจ สน.เพชรเกษม แล้ว เตรียมแจ้ง 2 ข้อหา
ทำร้ายแท็กซี่,หนุ่มหัวร้อน,อุบัติเหตุ,หมวกกันน็อกฟาด,ทำร้ายร่างกาย,แท็กซี่,หัวร้อน มอบตัว,ข่าวทั่วไป